CELEX: 52021PC0014
Language: hr
Date: 2021-01-20
Title: Prijedlog PROVEDBENE ODLUKE VIJEĆA o izmjeni Provedbene odluke (EU) 2017/563 kojom se Estoniji odobrava primjena posebne mjere odstupanja od članka 287. Direktive 2006/112/EZ o zajedničkom sustavu poreza na dodanu vrijednost

EUROPSKA KOMISIJA
            Bruxelles, 20.1.2021.
            COM(2021) 14 final
            2021/0006(NLE)
            Prijedlog
            PROVEDBENE ODLUKE VIJEĆA 
            o izmjeni Provedbene odluke (EU) 2017/563 kojom se Estoniji odobrava primjena posebne mjere odstupanja od članka 287. Direktive 2006/112/EZ o zajedničkom sustavu poreza na dodanu vrijednost 
            
               
         
         
            
               OBRAZLOŽENJE
            
            
               U skladu s člankom 395. stavkom 1. Direktive 2006/112/EZ od 28. studenoga 2006. o zajedničkom sustavu poreza na dodanu vrijednost
                  1
                („Direktiva o PDV-u”) Vijeće, odlučujući jednoglasno na prijedlog Komisije, može odobriti bilo kojoj državi članici primjenu posebnih mjera za odstupanje od odredaba te direktive kako bi se pojednostavnio postupak naplate PDV-a ili spriječili određeni oblici utaje ili izbjegavanja poreza.
            
            
               Dopisom evidentiranim pri Komisiji 9. listopada 2020. Estonija je zatražila odobrenje za nastavak primjene mjere odstupanja od članka 287. Direktive o PDV-u do 31. prosinca 2024., kojom bi porezne obveznike čiji godišnji promet ne prelazi 40 000 EUR oslobodila od plaćanja PDV-a.
            
            
               U skladu s člankom 395. stavkom 2. Direktive o PDV-u Komisija je dopisom od 15. listopada 2020. obavijestila druge države članice o zahtjevu Estonije. Komisija je dopisom od 19. listopada 2020. obavijestila Estoniju da su joj dostupne sve informacije potrebne za razmatranje.
            
            
               1.KONTEKST PRIJEDLOGA
            
            
               •Razlozi i ciljevi prijedloga
            
            
               
                  Glavom XII. poglavljem 1. Direktive o PDV-u državama članicama omogućuje se primjena posebnih odredaba za mala poduzeća, uključujući mogućnost izuzeća poreznih obveznika čiji godišnji promet ne prelazi određeni iznos. Tim se izuzećem podrazumijeva da porezni obveznik ne mora obračunati PDV za svoje isporuke, ali zbog toga ne može ni odbiti PDV od svoje kupovine.
               
               
                  U skladu s člankom 287. stavkom 8. Direktive o PDV-u Estonija može izuzeti od plaćanja PDV-a porezne obveznike čiji godišnji promet nije viši od protuvrijednosti 16 000 EUR u nacionalnoj valuti prema deviznom tečaju na dan njezina pristupanja.
               
               
                  Provedbenom odlukom Vijeća (EU) 2017/563
                     2
                   Estoniji je odobreno povećanje praga koji se odnosi na porezne obveznike čiji godišnji promet ne premašuje 40 000 EUR. Estonija u skladu s provedbenom odlukom može primjenjivati mjeru odstupanja od 1. siječnja 2018. do 31. prosinca 2020.
               
               
                  Posebni postupak za mala poduzeća izmijenjen je Direktivom Vijeća (EU) 2020/285
                     3
                   koja stupa na snagu 1. siječnja 2025. Estonija je zatražila produljenje primjene mjere odstupanja do 31. prosinca 2024. Novi prag koji iznosi 85 000 EUR, utvrđen u skladu s člankom 284. Direktive o PDV-u, s primjenom počinje 1. siječnja 2025. Stoga je prag od 40 000 EUR utvrđen za mala poduzeća u Estoniji u skladu s novom odredbom.
               
               
                  Zadržavanje praga propisanog za registriranje kao poreznog obveznika omogućuje obveznicima s oporezivim prometom u rasponu od 16 001 EUR do 40 000 EUR da održe manje administrativno opterećenje bez znatnog utjecaja na ukupni iznos prihoda od poreza na dodanu vrijednost (PDV). Ujedno je neznatno smanjeno radno opterećenje porezne uprave. Mjera odstupanja i dalje nije obvezna za porezne obveznike.
               
            
            
               Mjera odstupanja kojom se pojednostavnjuju obveze malih gospodarskih subjekata u skladu je s ciljevima koje je Europska unija utvrdila za mala poduzeća.
            
            
               
                  Primjena mjere nema znatan utjecaj na ukupni iznos prihoda od PDV-a prikupljenog u fazi konačne potrošnje. Smanjenje prihoda države od poreza na dodanu vrijednost zbog provedbe mjere iznosi 15,6 milijuna EUR godišnje, što je 0,6 % ukupnog prihoda od PDV-a.
               
               
                  Mjera odstupanja nema utjecaj na vlastita sredstva koja proizlaze iz PDV-a jer će Estonija izračunati naknadu u skladu s člankom 6. Uredbe Vijeća (EEZ, Euratom) br. 1553/89.
               
               
                  Stoga bi Republici Estoniji trebalo odobriti primjenu mjere odstupanja do 31. prosinca 2024. 
               
            
            
               •Dosljednost s postojećim odredbama politike u određenom području
            
            
               
                  Mjera odstupanja u skladu je s filozofijom Direktive (EU) 2020/285 o izmjeni članaka od 281. do 294. Direktive o PDV‑u o posebnoj odredbi za mala poduzeća, proizašle iz akcijskog plana o PDV‑u
                     4
                  , kojom se nastoji stvoriti moderan i pojednostavnjen sustav za te poslovne subjekte. Konkretno, njome se nastoje smanjiti troškovi usklađivanja u području PDV-a i narušavanje tržišnog natjecanja na domaćem tržištu i na razini EU-a, smanjiti negativni učinak praga te olakšati ispunjavanje obveza za poslovne subjekte i aktivnosti nadzora koje provode porezne uprave.
               
               
                  Nadalje, prag od 40 000 EUR u skladu je s Direktivom (EU) 2020/285 jer državama članicama omogućuje određivanje praga godišnjeg prometa potrebnog za izuzeće od PDV-a na razini koja nije viša od 85 000 EUR (ili protuvrijednosti u nacionalnoj valuti).
               
               
                  Slična odstupanja kojima se od plaćanja PDV-a izuzimaju porezni obveznici s godišnjim prometom manjim od određenog praga, kako je predviđeno člancima 285. i 287. Direktive o PDV-u, odobrena su drugim državama članicama. Nizozemskoj
                     5
                   je odobren prag od 25 000 EUR, Italiji
                     6
                   prag od 30 000 EUR, Luksemburgu
                     7
                   prag od 35 000 EUR, Latviji
                     8
                   i Poljskoj
                     9
                   odobren je prag od 40 000 EUR, Litvi
                     10
                   prag od 55 000 EUR, Hrvatskoj od 45 000 EUR
                     11
                  , Malti od 20 000 EUR
                     12
                  ; Mađarskoj
                     13
                   od 48 000 EUR, Sloveniji
                     14
                   od 50 000 EUR te Rumunjskoj
                     15
                   od 88 500 EUR.
               
            
         
         
            
               
                  Kako je navedeno, odstupanja od Direktive o PDV-u uvijek bi trebala biti vremenski ograničena kako bi se mogli ocijeniti njihovi učinci. Uključivanje datuma isteka posebne mjere do 31. prosinca 2024., kako je zatražila Republika Estonija, u skladu je sa zahtjevima iz Direktive (EU) 2020/285 o jednostavnijim pravilima o PDV-u za mala i srednja poduzeća. Prema toj direktivi, države članice dužne su donijeti nacionalne odredbe kako bi se s njom uskladile te ih primjenjivati od 1. siječnja 2025.
               
               
                  Predložena mjera stoga je u skladu s odredbama Direktive o PDV-u.
               
            
            
               •Dosljednost u odnosu na druge politike Unije
            
            
               
                  Komisija u svojim godišnjim programima rada dosljedno naglašava potrebu za jednostavnijim pravilima za mala poduzeća. U tom pogledu, program rada Komisije za 2020.
                     16
                   upućuje i na „posebnu strategiju za MSP-ove, s pomoću koje će se malim i srednjim poduzećima olakšati rad, širenje djelatnosti i rast”. Mjera odstupanja u skladu je s takvim ciljevima u pogledu fiskalnih pravila. Konkretno, u skladu je s programom rada Komisije za 2017.
                     17
                  , u kojem se izričito spominjao PDV i u kojem je istaknuto da su mala poduzeća izložena velikom administrativnom opterećenju usklađivanja u području PDV-a, da tehničke inovacije predstavljaju nove izazove za djelotvornu naplatu poreza te da je za mala poduzeća potrebno pojednostavniti PDV.
               
               
                  Usto, mjera je u skladu sa strategijom jedinstvenog tržišta iz 2015.
                     18
                  , kojom je Komisija htjela potaknuti rast malih i srednjih poduzeća, među ostalim smanjenjem administrativnih opterećenja koja ih sprečavaju da u potpunosti iskoriste prednosti jedinstvenog tržišta. Mjera je i na tragu filozofije Komunikacije Komisije iz 2013. (Akcijski plan za razvoj poduzetništva 2020.: Ponovno buđenje poduzetničkog duha u Europi)
                     19
                  , u kojoj je naglašena potreba za pojednostavnjenjem poreznog zakonodavstva za mala poduzeća.
               
               
                  Konačno, mjera je u skladu s politikama EU-a za malo i srednje poduzetništvo, kako je utvrđeno u Komunikaciji o novoosnovanim poduzećima iz 2016.
                     20
                   i Komunikaciji iz 2008. (Počnimo od malih – Akt o malom poduzetništvu za Europu)
                     21
                  , gdje se države članice pozvalo da pri izradi zakonodavstva uzmu u obzir posebna obilježja MSP-ova i pojednostavne postojeće regulatorno okruženje.
               
            
            
               2.PRAVNA OSNOVA, SUPSIDIJARNOST I PROPORCIONALNOST
            
            
               •Pravna osnova
            
            
               Članak 395. Direktive o PDV-u.
            
            
               •Supsidijarnost (za neisključivu nadležnost) 
            
            
               
                  S obzirom na odredbu Direktive o PDV-u na kojoj se temelji, prijedlog je u isključivoj nadležnosti Europske unije. Stoga se načelo supsidijarnosti ne primjenjuje.
               
            
            
               •Proporcionalnost
            
            
               Odluka se odnosi na odobrenje dano državi članici na njezin zahtjev i ne predstavlja nikakvu obvezu.
            
            
               S obzirom na to da je odstupanje ograničenog opsega, posebna mjera proporcionalna je cilju koji se želi postići, to jest pojednostavnjenju naplate poreza za male porezne obveznike i poreznu upravu.
            
            
               •Odabir instrumenta
            
            
               
                  Predloženi instrument: provedbena odluka Vijeća.
               
               
                  U skladu s člankom 395. Direktive o PDV-u odstupanje od uobičajenih pravila o PDV-u moguće je samo uz odobrenje Vijeća koje djeluje jednoglasno na prijedlog Komisije. Usto, odluka Vijeća najprikladniji je instrument s obzirom na to da ona može biti upućena pojedinačnoj državi članici.
               
            
            
               3.REZULTATI EX POST EVALUACIJA, SAVJETOVANJA S DIONICIMA I PROCJENE UČINAKA
            
            
               •Savjetovanja s dionicima
            
            
               
                  Nije provedeno savjetovanje s dionicima. Ovaj se prijedlog temelji na zahtjevu koji je podnijela Estonija i odnosi se samo na tu državu članicu.
               
            
         
         
            
               •Prikupljanje i primjena stručnih znanja
            
            
               
                  Nije bilo potrebno obratiti se vanjskim stručnjacima.
               
            
            
               •Procjena učinka
            
            
               
                  Na temelju prijedloga provedbene odluke Vijeća povisuje se prag godišnjeg prometa ispod kojeg porezni obveznici mogu biti izuzeti od PDV-a. Njime se stoga proširuje područje primjene mjere pojednostavnjenja kojom se za poslovne subjekte s godišnjim prometom koji nije veći od 40 000 EUR uklanjaju brojne obveze povezane s PDV-om. 
               
               
                  Osobe čiji oporezivi promet ne prelazi prag neće se morati prijaviti u registar obveznika PDV‑a, što znači da će se primjenom mjere smanjiti njihovo administrativno opterećenje jer neće morati voditi evidenciju u svrhu PDV-a ili podnositi prijavu PDV-a. Smanjit će se i radno opterećenje za porezna tijela. To će imati pozitivan učinak na smanjenje administrativnog opterećenja za porezne obveznike koji su trenutačno registrirani u sustavu PDV-a u Estoniji, a zatim i na poreznu upravu. 
               
               
                  Prema navodima Estonije, u 2016. i 2017. udio osoba identificiranih u svrhu PDV-a s godišnjim prometom u rasponu od 16 001 do 40 000 EUR iznosi 18 % ukupnog broja tih osoba. Taj je udio 2019. iznosio 15 % svih osoba identificiranih u svrhu PDV-a. Ukupni broj poreznih obveznika identificiranih u svrhu PDV-a u Estoniji na dan 14. rujna 2020. iznosio je 98 160. Mjera odstupanja stoga izravno utječe na približno 3 000 poduzeća.
               
            
            
               Učinak na proračun Estonije u smislu prihoda od PDV-a nije doveo do znatnog utjecaja na prihod državnog proračuna. Smanjenje prihoda države od PDV-a zbog provedbe mjere iznosi 15,6 milijuna EUR godišnje, što je 0,6 % ukupnog prihoda od PDV-a. Učinak je zanemariv.
            
            
               •Temeljna prava
            
            
               
                  Prijedlog ne utječe na zaštitu temeljnih prava.
               
            
            
               4.UTJECAJ NA PRORAČUN
            
            
               Prijedlogom se ne utječe na proračun EU-a jer će Estonija izvršiti izračun naknade u skladu s člankom 6. Uredbe Vijeća (EEZ, EURATOM) 1553/89
                  22
               .
            
            
               2021/0006 (NLE)
            
            
               Prijedlog
            
            
               PROVEDBENE ODLUKE VIJEĆA
            
            
               o izmjeni Provedbene odluke (EU) 2017/563 kojom se Estoniji odobrava primjena posebne mjere odstupanja od članka 287. Direktive 2006/112/EZ o zajedničkom sustavu poreza na dodanu vrijednost 
               
            
               VIJEĆE EUROPSKE UNIJE,
            
            
               uzimajući u obzir Ugovor o funkcioniranju Europske unije, 
            
            
               uzimajući u obzir Direktivu Vijeća 2006/112/EZ od 28. studenoga 2006. o zajedničkom sustavu poreza na dodanu vrijednost
                  23
               , a posebno njezin članak 395. stavak 1. prvi podstavak,
            
            
               uzimajući u obzir prijedlog Europske komisije,
            
            
               budući da:
            
         
         
            
               (1)U skladu s člankom 287. točkom 8. Direktive 2006/112/EZ Estonija može izuzeti od poreza na dodanu vrijednost („PDV”) porezne obveznike čiji godišnji promet ne premašuje protuvrijednost od 16 000 EUR u nacionalnoj valuti prema deviznom tečaju na dan njezina pristupanja.
            
            
               (2)Provedbenom Odlukom Vijeća (EU) 2017/563
                  24
                Estoniji je odobrena primjena mjere odstupanja od članka 287. Direktive 2006/112/EZ („mjera odstupanja”) kojom se od PDV-a izuzimaju porezni obveznici čiji godišnji promet ne premašuje 40 000 EUR. Estoniji je odobrena primjena mjere odstupanja od 1. siječnja 2018. do 31. prosinca 2020. ili do dana stupanja na snagu direktive o izmjeni odredaba članaka od 281. do 294. Direktive 2006/112/EZ, ovisno o tome što nastupi prije.
            
            
               (3)Vijeće je 18. veljače 2020. donijelo Direktivu (EU) 2020/285
                  25
                o izmjeni članaka od 281. do 294. Direktive 2006/112/EZ u pogledu posebne odredbe za mala poduzeća i utvrđivanju novih pravila za mala poduzeća, uključujući najviši dopušteni prag godišnjeg prometa za državu članicu od 85 000 EUR ili protuvrijednost tog iznosa u nacionalnoj valuti. 
            
            
               (4)Dopisom koji je Komisija zaprimila 9. listopada 2020. Estonija je zatražila odobrenje za nastavak primjene mjere odstupanja do 31. prosinca 2024.
            
            
               (5)U skladu s člankom 395. stavkom 2. drugim podstavkom Direktive 2006/112/EZ Komisija je dopisom od 15. listopada 2020. obavijestila ostale države članice o zahtjevu Estonije. Potom je dopisom od 19. listopada 2020. obavijestila Estoniju da raspolaže svim informacijama potrebnima za razmatranje zahtjeva.
            
            
               (6)Mjera odstupanja u skladu je s ciljevima Komunikacije Komisije naslovljene „Počnimo od malih” – „Akt o malom poduzetništvu za Europu”
                  26
               .
            
            
               (7)Prema informacijama koje je dostavila Estonija, učinak mjere odstupanja na ukupni iznos poreznog prihoda Estonije prikupljenog u fazi konačne potrošnje bit će zanemariv. Porezni obveznici i dalje se mogu opredijeliti da se na njih primjenjuju uobičajene odredbe o PDV-u u skladu s člankom 290. Direktive 2006/112/EZ. 
            
            
               (8)Mjera odstupanja neće nepovoljno utjecati na vlastita sredstva Unije koja proizlaze iz PDV-a jer će Estonija izračunati naknadu u skladu s člankom 6. Uredbe Vijeća (EEZ, Euratom) br. 1553/89
                  27
               .
            
            
               (9)S obzirom na mogući pozitivan učinak mjere odstupanja na smanjenje administrativnog opterećenja i troškova za mala poduzeća, Estoniji bi trebalo odobriti produljenje primjene mjere odstupanja. 
            
            
               (10)Odobrenje za primjenu mjere odstupanja trebalo bi biti vremenski ograničeno. Pri utvrđivanju roka trebalo bi ostaviti dovoljno vremena za procjenu djelotvornosti i primjerenosti praga. Usto, u skladu s Direktivom (EU) 2020/285 države članice do 31. prosinca 2024. donose i objavljuju zakone i druge propise potrebne za usklađivanje s člankom 1. te direktive te ih primjenjuju od 1. siječnja 2025. Stoga bi Estoniji trebalo odobriti primjenu mjere odstupanja do 31. prosinca 2024.
            
            
               (11)Provedbenu odluku (EU) 2017/563 trebalo bi stoga na odgovarajući način izmijeniti,
            
            
            
               DONIJELA JE OVU ODLUKU: 
            
            
               Članak 1.
            
            
               U članku 2. Provedbene odluke (EU) 2017/563 drugi stavak zamjenjuje se sljedećim:
            
            
               „Ova se Odluka primjenjuje od 1. siječnja 2018. do 31. prosinca 2024.”
            
            
               Članak 2.
            
            
               Ova je Odluka upućena Republici Estoniji.
            
            
               Sastavljeno u Bruxellesu
            
            
               
                     Za Vijeće
               
            
         
         
            
               
                     Predsjednik
               
            
         
         
            
                  
                     (1)
                  
                        SL L 347, 11.12.2006., str. 1.
               
               
                  
                     (2)
                  
                        Provedbena odluka Vijeća (EU) 2017/563 od 21. ožujka 2017. kojom se Republici Estoniji odobrava primjena posebne mjere odstupanja od članka 287. Direktive 2006/112/EZ o zajedničkom sustavu poreza na dodanu vrijednost (SL L 80, 25.3.2017., str. 33.–34.).
               
               
                  
                     (3)
                  
                        Direktiva Vijeća (EU) 2020/285 od 18. veljače 2020. o izmjeni Direktive 2006/112/EZ o zajedničkom sustavu poreza na dodanu vrijednost u pogledu posebne odredbe za mala poduzeća i Uredbe (EU) br. 904/2010 u pogledu administrativne suradnje i razmjene informacija u svrhe praćenja ispravne primjene posebne odredbe za mala poduzeća (SL L 62, 2.3.2020., str. 13.–23.).
               
               
                  
                     (4)
                  
                        Komunikacija Komisije Europskom parlamentu, Vijeću i Europskom gospodarskom i socijalnom odboru o akcijskom planu o PDV-u: Put k jedinstvenom europskom području PDV-a – vrijeme je za donošenje odluka (COM(2016) 148 final).
               
               
                  
                     (5)
                  
                        Provedbena odluka Vijeća (EU) 2018/1904 od 4. prosinca 2018. kojom se Nizozemskoj odobrava uvođenje posebne mjere odstupanja od članka 285. Direktive 2006/112/EZ o zajedničkom sustavu poreza na dodanu vrijednost (SL L 310, 6.12.2018., str. 25.).
               
               
                  
                     (6)
                  
                        Provedbena odluka Vijeća (EU) 2016/1988 od 8. studenoga 2016. o izmjeni Provedbene odluke 2013/678/EU kojom se Talijanskoj Republici odobrava nastavak primjene posebne mjere odstupanja od članka 285. Direktive 2006/112/EZ o zajedničkom sustavu poreza na dodanu vrijednost (SL L 306, 15.11.2016., str. 11.–12.).
               
               
                  
                     (7)
                  
                        Provedbena odluka Vijeća (EU) 2019/2210 od 19. prosinca 2019. o izmjeni Provedbene odluke 2013/677/EU kojom se Velikom Vojvodstvu Luksemburgu odobrava uvođenje posebne mjere odstupanja od članka 285. Direktive 2006/112/EZ o zajedničkom sustavu poreza na dodanu vrijednost (SL L 332, 23.12.2019., str. 155.).
               
               
                  
                     (8)
                  
                        Provedbena odluka Vijeća (EU) 2020/1261 od 4. rujna 2020. o izmjeni Provedbene odluke (EU) 2017/2408 kojom se Republici Latviji odobrava primjena posebne mjere odstupanja od članka 287. Direktive 2006/112/EZ o zajedničkom sustavu poreza na dodanu vrijednost (SL L 296, 10.9.2020., str. 4.–5.).
               
               
                  
                     (9)
                  
                        Provedbena odluka Vijeća (EU) 2018/1919 od 4. prosinca 2018. o izmjeni Odluke 2009/790/EZ kojom se Republici Poljskoj odobrava primjena mjere kojom se odstupa od članka 287. Direktive 2006/112/EZ o zajedničkom sustavu poreza na dodanu vrijednost (SL L 311, 7.12.2018., str. 32.).
               
               
                  
                     (10)
                  
                        Provedbena odluka Vijeća (EU) 2017/1853 od 10. listopada 2017. o izmjeni Provedbene odluke 2011/335/EU kojom se Republici Litvi odobrava primjena mjere odstupanja od članka 287. Direktive 2006/112/EZ o zajedničkom sustavu poreza na dodanu vrijednost (SL L 265, 14.10.2017., str. 15.–16.). U tijeku je pisani postupak za novu mjeru
               
               
                  
                     (11)
                  
                        Provedbena odluka Vijeća (EU) 2020/1661 od 3. studenoga 2020. o izmjeni Provedbene odluke (EU) 2017/1768 kojom se Republici Hrvatskoj odobrava uvođenje posebne mjere odstupanja od članka 287. Direktive 2006/112/EZ o zajedničkom sustavu poreza na dodanu vrijednost (SL L 374, 10.11.2020., str. 4.–5.).
               
               
                  
                     (12)
                  
                        Provedbena odluka Vijeća (EU) 2020/1662 od 3. studenoga 2020. o izmjeni Provedbene odluke (EU) 2018/279 kojom se Malti odobrava primjena posebne mjere odstupanja od članka 287. Direktive 2006/112/EZ o zajedničkom sustavu poreza na dodanu vrijednost (SL L 374, 10.11.2020., str. 6.–7.).
               
               
                  
                     (13)
                  
                        Provedbena odluka Vijeća (EU) 2018/1490 od 2. listopada 2018. kojom se Mađarskoj odobrava uvođenje posebne mjere odstupanja od članka 287. Direktive 2006/112/EZ o zajedničkom sustavu poreza na dodanu vrijednost (SL L 252, 8.10.2018., str. 38.).
               
               
                  
                     (14)
                  
                        Provedbena odluka Vijeća (EU) 2018/1700 od 6. studenoga 2018. o izmjeni Provedbene odluke 2013/54/EU kojom se Republici Sloveniji odobrava uvođenje posebne mjere kojom se odstupa od članka 287. Direktive 2006/112/EZ o zajedničkom sustavu poreza na dodanu vrijednost (SL L 285, 13.11.2018., str. 78.).
               
               
                  
                     (15)
                  
                        Provedbena odluka Vijeća (EU) 2020/1260 od 4. rujna 2020. o izmjeni Provedbene odluke (EU) 2017/1855 kojom se Rumunjskoj odobrava primjena posebne mjere odstupanja od članka 287. Direktive 2006/112/EZ o zajedničkom sustavu poreza na dodanu vrijednost (SL L 296, 10.9.2020., str. 1.–3.).
               
               
                  
                     (16)
                  
                        Komunikacija Komisije Europskom parlamentu, Vijeću, Europskom gospodarskom i socijalnom odboru i Odboru regija – Program rada Komisije za 2020. – Ambicioznija Unija (COM(2020) 37 final).
               
               
                  
                     (17)
                  
                        Komunikacija Komisije Europskom parlamentu, Vijeću, Europskom gospodarskom i socijalnom odboru i Odboru regija – Program rada Komisije za 2017. (COM(2016) 710 final).
               
               
                  
                     (18)
                  
                        Komunikacija Komisije Europskom parlamentu, Vijeću, Europskom gospodarskom i socijalnom odboru i Odboru regija – Poboljšanje jedinstvenog tržišta: više prilika za ljude i poduzeća (COM(2015) 550 final).
               
               
                  
                     (19)
                  
                        Komunikacija Komisije Europskom parlamentu, Vijeću, Europskom gospodarskom i socijalnom odboru i Odboru regija –Akcijski plan za razvoj poduzetništva 2020.: Ponovno buđenje poduzetničkog duha u Europi (COM(2012) 795 final).
               
               
                  
                     (20)
                  
                        Komunikacija Komisije Europskom parlamentu, Vijeću, Europskom gospodarskom i socijalnom odboru i Odboru regija – Budući predvodnici u Europi: inicijativa za novoosnovana i rastuća poduzeća (COM(2016) 733 final).
               
               
                  
                     (21)
                  
                        Komunikacija Komisije Europskom parlamentu, Vijeću, Europskom gospodarskom i socijalnom odboru i Europskom odboru regija – Počnimo od malih – Akt o malom poduzetništvu za Europu (COM(2008) 394 final).
               
               
                  
                     (22)
                  
                        SL L 155, 7.6.1989., str. 9.–13.
               
               
                  
                     (23)
                  
                        SL L 347, 11.12.2006., str. 1.
               
               
                  
                     (24)
                  
                        Provedbena odluka Vijeća (EU) 2017/563 od 21. ožujka 2017. kojom se Republici Estoniji odobrava primjena posebne mjere odstupanja od članka 287. Direktive 2006/112/EZ o zajedničkom sustavu poreza na dodanu vrijednost (SL L 80, 25.3.2017., str. 33.).
               
               
                  
                     (25)
                  
                        Direktiva Vijeća (EU) 2020/285 od 18. veljače 2020. o izmjeni Direktive 2006/112/EZ o zajedničkom sustavu poreza na dodanu vrijednost u pogledu posebne odredbe za mala poduzeća i Uredbe (EU) br. 904/2010 u pogledu administrativne suradnje i razmjene informacija u svrhe praćenja ispravne primjene posebne odredbe za mala poduzeća (SL L 62, 2.3.2020., str. 13.).
               
               
                  
                     (26)
                  
                        Komunikacija Komisije Vijeću, Europskom parlamentu, Europskom gospodarskom i socijalnom odboru i Odboru regija, „Počnimo od malih” – „Inicijativa za mala i srednja poduzeća u Europi”, Bruxelles, 25. lipnja 2008., COM(2008) 394 final. 
               
               
                  
                     (27)
                  
                        Uredba Vijeća (EEZ, Euratom) br. 1553/89 od 29. svibnja 1989. o konačnom jedinstvenom režimu ubiranja vlastitih sredstava koja proizlaze iz poreza na dodanu vrijednost (SL L 155, 7.6.1989., str. 9.).